Lyatatu, March 22
Ŵapikanicisye maloŵe gaŵatagulile.—Neh. 8:12.
Ŵandu ŵa Mlungu aŵele ali mkukamulicisya masengo mtuka wa ciŵeceto pakumlumba Mlungu soni pakwasalila ŵane ya jwalakwe. Pacangakaŵapa, ŵandu ŵa Mlungu akamulicisye masengo mtukawu pakugopolela Baibulo kuti ŵandu ŵajinji alijiganye yakwamba Yehofa. Pana Mabaibulo gejinji, nambo gane gakusasala maloŵe ga Mlungu mwakamulana ni muyaŵelele yakulemba yandanda kulekangana ni gane. M’yaka ya m’ma 1940, komiti jagopolela Baibulo ja cilambo casambano jakuyisye yindu yitatu pakusaka kugopolela Baibulo mwakamulana ni yakulemba yandanda. Yindu yakwe yili, (1) Kucimbicisya lina lya Mlungu mwakuliwucisya pamalo pakwe palikusosecela. (Mat. 6:9) (2) Kugopolela maloŵe gakusaliligwa ni Yehofa liloŵe ni liloŵe payikukomboleka, nambo pangayikukomboleka kugopolela nganisyo syakwe. (3) Kamulicisya masengo ciŵeceto cangasawusya kuŵalanga soni kucipikanicisya.—Neh. 8:8. w15 12/1 2:1, 2
Lyamcece, March 23
Naga lipenga likulila mwangamanyika cenene, ŵani ŵacakosecele ku ngondo?—1 Akoli. 14:8.
Naga citolilo nganicililaga cenene casokonasyaga asilikali. M’yoyosoni, naga ngatukusala yindu m’litala lyakupikanika cenene mpaka yasokonasye ŵane. (1 Akoli. 14:9) Patukulingalinga kuti tuŵeceteje yindu yakupikanika cenene kwa ŵandu tukusosekwa kusamala kuti tukakamulicisyaga masengo maloŵe gacipongwe soni gangalosya ucimbicimbi. Yesu ŵapelece cisyasyo cambone pangani jakusagula maloŵe gambone gakuŵeceta. Aganicisye ya ngani jambone jaŵaŵecete jajikusimanikwa pa Matayo mtwe 5 mpaka 7. Yesu nganakamulicisya masengo maloŵe gangapikanika cenene kapenasoni gakwakuŵasya ŵane. Mmalo mwakwe ŵasagulaga maloŵe gangasawusya kupikana kuti gayiceje pamtima ŵandu ŵaŵampikanilaga. Mwambone, pakusaka kwatondoya ŵandu ŵaŵalagaga kupata yakulya ya lisiku ni lisiku, jwalakwe ŵasasile yakusatenda Yehofa pakusamalila yijuni. Kaneko jwalakwe ŵawusisye kuti, “Ana jemanja nganim’ŵa ŵa mtengo wapenani kupunda yijuni?” (Mat. 6:26) Maloŵe gamnono gelega, galimbikasisye mnope ŵanduwo! w15 12/1 3:13, 14
Lyamsano, March 24
Cinonyelo cawo caubale cijendelecele.—Aheb. 13:1.
Ana kwanonyela abale kukusagopolela cici? Liloŵe lyacigiliki lyaŵalikamulicisye masengo Paulo lyakuti phi·la·del·phi·a, likusagopolela ‘kwanonyela ŵane kutyocela pasi pamtima’ mpela mwatukusanonyelela ŵacinasi ŵetu kapena acimjetu ŵapamtima. (Yoh 11:36) Unasi wetu nganiwuŵa wakwamba kuwanicisya, nambo tuli abale ni alongo ŵasyesyene. (Mat. 23:8) Paulo ŵatite, “Pakwanonyela abale aŵeje ŵacinonyelo cisyesyene kwa jwine ni mjakwe. Pakulosyana ucimbicimbi aŵeje pasogolo.” (Alo. 12:10) Maloŵe gelega gakulosya mwatukusanonyelela abale ŵetu kutyocela pasi pamtima. Mtundu wacinonyelo welewu soni cinonyelo ca a·ga·pe, yikusakamucisya kuti ŵandu ŵa Mlungu aŵe ŵakamulana mnope. Aklistu ali ŵakutyocela m’mitundu jakulekanganalekangana. (Alo. 10:12) Mpela abale, Yehofa atujiganyisye kuti tunonyelaneje jwine ni mjakwe. (1 Ates. 4:9) w16.01 1:5, 6
bem_Latn ssw_Latn tum_Latn tso_Latn umb_Latn tum_Latn nya_Latn tum_Latn tum_Latn